മാലിന്യ സംസ്കരണ പ്ലാന്റ് കേന്ദ്ര വനം പരിസ്ഥിതി മന്ത്രാലയത്തിന്റെ അനുമതി വൈകുന്നു കുളത്തൂപ്പുഴ: പരിസ്ഥിതി ദുര്ബല മേഖലയില് ഉള്പ്പെട്ട വനമേഖലയില് ഗ്രാമപഞ്ചായത്ത് സ്ഥാപിക്കാനൊരുങ്ങിയ മാലിന്യ സംസ്കരണ പ്ലാന്റിന്റെ നിര്മ്മാണ പ്രവര്ത്തികള്ക്ക് കേന്ദ്ര വനം പരിസ്ഥിതി മന്ത്രാലയത്തിന്റെ അനുമതി ഇനിയും ലഭ്യമായില്ല. ലക്ഷങ്ങള് മുടക്കിയ മാലിന്യ സംസ്കരണ പ്ലാന്റ് പ്രദേശത്തു നിന്നും മാറ്റി സ്ഥാപിക്കാനൊരുങ്ങുകയാണ് അധികൃതര്. മാലിന്യം സംസ്കരണത്തിന് വ്യവസ്ഥാപിതമായ സംവിധാനമില്ലാത്തതിനെ തുടര്ന്ന് പാതയോരങ്ങളും നിരത്തു വക്കുകളിലും മാലിന്യം കുമിഞ്ഞു കൂടി പാരിസ്ഥിതിക പ്രശ്നങ്ങള്ക്കിടയാക്കിയതോടെയാണ് മുന് ഭരണ സമിതിയുടെ നേതൃത്വത്തില് 2007 ല് കുളത്തൂപ്പുഴ ഗ്രാമപഞ്ചായത്തിന്റെ കിഴക്കന് അതിര്ത്തി പ്രദേശത്തെ വനമേഖലക്കുള്ളിലായുള്ള ചണ്ണമലയില് 1.20 ഏക്കര് ഭൂമി സ്വകാര്യ വ്യക്തിയില് നിന്നും മാലിന്യ സംസ്കരണ പ്ലാന്റ് സ്ഥാപിക്കുന്നതിനായി വിലക്ക് വാങ്ങിയത്. തുടര്ന്ന് സ്ഥലത്തിനു ചുറ്റും വേലി നിര്മ്മിക്കുകയും പ്ലാന്റ് സ്ഥാപിക്കുന്നതിനായി താല്കാലിക കെട്ടിടങ്ങളൊരുക്കുകയും ചെയ്തു. കൂടാതെ ഇക്കാലമത്രയും പഞ്ചായത്ത് പ്രദേശത്തെ മാലിന്യം ശേഖരിച്ച് ഇവിടെ നിക്ഷേപിക്കുകയും ചെയ്തു. തുടര്ന്ന് വൈദ്യുതി ഉപയോഗിച്ച് പ്രവര്ത്തിക്കുന്ന മാലിന്യ സംസ്കരണ പ്ലാന്റ് സ്ഥാപിക്കുന്നതിനു തുക വകയിരുത്തുകയും പദ്ധതിയുമായി മുന്നോട്ടു പോവുകയും ചെയ്തെങ്കിലും പരിസ്ഥിതി ലോല പ്രദേശമായ പശ്ചിമഘട്ടമല നിരകള്ക്കുള്ളിലേക്ക് പുതിയ പ്ലാന്റ് സ്ഥാപിക്കുന്നതിനായി വൈദ്യുതി എത്തിക്കുന്നതിനും മറ്റും കേന്ദ്ര വനം പരിസ്ഥിതി മന്ത്രാലയത്തിന്റെ അനുമതി ആവശ്യമായതോടെ പദ്ധതി പാതി വഴിയിലാവുകയായിരുന്നു. ഇതിനിടെ കഴിഞ്ഞ മന്ത്രി സഭയുടെ കാലത്ത് വനം മന്ത്രി ഇടപെട്ട് പരിസ്ഥിതി മന്ത്രാലയത്തിന്റെ അനുമതിക്കായി ശ്രമിച്ചുവെങ്കിലും ശക്തമായ നിയമങ്ങള് മറികടക്കാന് കഴിയുമായിരുന്നില്ല. ഇതിനിടെ ഗ്രാമപഞ്ചായത്ത് പ്രദേശത്തേക്ക് വൈദ്യുതി എത്തിക്കുന്നതിനായി വൈദ്യുതി വകുപ്പിന് തുക കൈമാറുകയും ചെയ്തു. എന്നാല്, വനമേഖലക്കുള്ളില് താമസിക്കുന്ന പൊതുജനങ്ങളെ വനത്തിനു പുറത്തേക്ക് പുനരധിവസിപ്പിക്കുന്ന പദ്ധതി വഴി പ്രദേശവാസികളെല്ലാം സ്വയം സന്നദ്ധരായി വനം വകുപ്പിന്റെ നഷ്ടപരിഹാരവും വാങ്ങി മറ്റു സ്ഥലങ്ങളിലേക്ക് താമസം മാറുകയും ചെയ്തതോടെ മാലിന്യ സംസ്കരണ പ്ലാന്റിന്റെ പ്രവര്ത്തനം മുന്നോട്ട് തുടരാന് കഴിയാത്ത സ്ഥിതിവിശേഷവും വനം പരിസ്ഥിതി മന്ത്രാലയത്തിന്റെ അനുമതിയും ലഭിക്കാതെ വന്നതോടെ ലക്ഷങ്ങള് മുടക്കിയ മാലിന്യ സംസ്കരണ പ്ലാന്റ് പഞ്ചായത്തു പ്രദേശത്തെ മറ്റേതെങ്കിലും സ്ഥലത്തേക്ക് മാറ്റി സ്ഥാപിക്കുന്നതിനുള്ള നീക്കത്തിലാണ് അധികൃതര്. അതേ സമയം, പരിസ്ഥിതി ദുര്ബല മേഖലക്കുള്ളില് മാലിന്യം കത്തിക്കുന്നതിന് അനുമതി ലഭിക്കില്ലെന്ന് വ്യക്തമായി അറിയാമായിരുന്ന ഉദ്യോഗസ്ഥ വൃന്ദത്തിന്റെ മൗനാനുവാദത്തോടെയാണ് വനമേഖലക്കുള്ളിലായി മാലിന്യസംസ്കരണ പ്ലാന്റിനായി സ്ഥലം വാങ്ങാന് ഭരണ സമിതി തയ്യാറായത്. ദീര്ഘ വീക്ഷണമില്ലാതെ എടുത്ത തീരുമാനം വഴി പൊതുജനങ്ങളുടെ നികുതി പണമാണ് യാതൊരു ഉപയോഗവുമില്ലാതെ വിനിയോഗിച്ചതെന്നതുമാണ് വസ്തുത. ഇപ്പോള് കല്ലുവെട്ടാംകുഴി ഗവ. ഹയര്സെക്കന്ഡറി സ്കൂളിനു സമീപത്തായുള്ള ശ്മശാനത്തോട് ചേര്ന്നുള്ള ഭൂമിയിലേക്ക് മാലിന്യ സംസ്കരണ പ്ലാന്റ് മാറ്റി സ്ഥാപിക്കുന്നതിനുള്ള നീക്കത്തിലാണ് ഗ്രാമപഞ്ചായത്ത്.